જેમકે લીલાછમ્મ ઘટાદાર વૃક્ષોની કૂખમાંથી પ્રસવ પામતાં પંખીઓના મસૃણ ટહુકા, કૂવામાંથી કોસ દ્વારા થાળામાં અને પછી ધોરિયામાં ઢોળાતું પાણી, સમી સાંજે સીમમાંથી ગામ તરફ પાછું વળતું  ગાયોનું ધણ અને તેની ગતિમય ખરીઓમાંથી ઊડતી ધૂળ, તેમાંથી રચાતી સોનલવરણી ધુમ્મસગ્રસ્ત રંગોળી, ઠાકરદ્વારે થતી સંધ્યા આરતીનો કર્ણપ્રિય મંજુલ ભગવો ધ્વનિ, તો ક્યારેક એકાન્તની હવેલીમાં સાંધ્યસમયના વાતાવરણ વચ્ચે બેઠો હોઉં ત્યારે રચાય છે મારામાં મૌન સંવાદ અને એમાંથી જન્મે છે કવિતા.